**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred: 3.**

**Nastavno područje**: Jezično izražavanje

**Nastavna tema**: Stvaralačko pisanje – pjesma o zimi

**Ključni pojmovi**: godišnja doba, zima, pisanje prema poticaju

**Cilj:** Poticati učenike na promatranje i uočavanje obilježja zime, pisano se izražavati na osnovi zadanoga poticaja – uputa za pisanje pjesme, upoznati biografiju i stvaralaštvo poznatih hrvatskih pjesnika.

**Zadatci nastave:**

1. **Obrazovni**: upoznati stvaralaštvo Stanislava Femenića, Grigora Viteza i Nade Zidar-  
   -Bogadi čitajući njihovu poeziju posvećenu zimi, napisati pjesmu prema zadanim uputama, pri pisanju se pridržavati pravopisnih pravila
2. **Funkcionalni**: razvijati kulturu slušanja, čitanjem i slušanjem pjesama bogatiti rječnik, poticati učenike na govorno, pisano i likovno izražavanje pisanjem i ilustriranjem pjesme prema uputama, poticati izražajno čitanje
3. **Odgojni:** razvijati komunikacijske vještine, razvijati interes za čitanje poezije, promatrati i uočavati obilježja zime, razvijati maštu, kreativnost, originalnost, domišljatost

**Nastavne metode**: govorenje, slušanje, čitanje, rad na tekstu, pisanje, crtanje

**Oblici nastave**: frontalni rad, individualni rad

**Nastavna sredstva i pomagala**: pisanka, ploča, pjesme o zimi (Vitez. Grigor. 1995. *Izabrane pjesme i zagonetke*. Profil International. Zagreb.; Femenić, Stanislav. 2004. *Kada vas volim.*), slike zime, bojice, nastavni listić

**Korelacija:** Priroda i društvo, Likovna kultura

**Tijek nastavnoga sata**

1. **Motivacija**

Učitelj na ploču stavlja nekoliko slika sa zimskim motivima (snježni prekrivač, šuma pod snijegom, zaleđena rijeka, drvo pod snijegom, životinja na snijegu, zimski sport...). Zadatak je učenika o svakoj slici napisati jednu rečenicu. Kad su svi učenici gotovi s pisanjem, učenici čitaju svoje rečenice, rečenice se analiziraju, međusobno uspoređuju.

Učitelj postavlja pitanja: Što će biti tema današnjega sata? Navedite još neka obilježja zime.

1. **Najava, interpretativno čitanje**

Učitelj najavljuje čitanje nekoliko pjesama o zimi. Učitelj čita pjesme, učenici zapisuju riječi koje su im posebno zanimljive.

1. **Rad na predlošku**

Učitelj na listiću dijeli pročitane pjesme kako bi olakšao njihovu analizu. O svakoj pjesmi postavlja nekoliko pitanja povezanih sa sadržajem kako bi provjerio jesu li učenici shvatili pjesme. Također, povede se i kratak razgovor o riječima koje su učenici zapisali.

PAHULJICE

* Kako zamišljate kolo pahuljica koje se spominje u pjesmi?
* Kakve grbe ima vrba?
* Čiji se tragovi vide na snježnome sagu?

PRVI SNIJEG

* Kako pjesnik objašnjava nastanak snijega?
* Kamo je snijeg pao?
* Tko se snijegu veseli?

STAKLENI MOST

* Kako je moguće da zima gradi most?
* Što životinje govore o mostu?
* Što je most maknulo?

ZIMA U GRADU

* U koji je grad zima došla?
* Po čemu se sve vidi da je stegla zima?

ZIMSKI VJETAR

* Kamo želi ući zimski vjetar?
* Što sve radi vjetar?

1. **Stvaralačko pisanje**

Učitelj objašnjava učenicima kako će sada oni biti pisci i napisati pjesmu o zimi. Kako bi učenicima olakšao pisanje, učitelj na ploču zapisuje riječ zima, a učenici govore svoje asocijacije na tu riječ, učitelj zapisuje riječi na ploču, a učenici se njima mogu služiti u svojoj pjesmi. Učitelj daje učenicima recept za pisanje pjesme, a pjesma napisana prema uputama zove se činkvina. Upute za pisanje činkvine učenici dobivaju na listiću.

1. **Čitanje pjesama**

Učenici uvježbavaju, potom glasno čitaju svoje pjesme. Učitelj naglašava kako pri čitanju trebaju paziti na glasnoću, točnost, izražajnost i doživljenost. Ostali učenici izriču svoje mišljenje o napisanoj pjesmi te o tome kako su učenici čitali svoje pjesme.

Ako ostane dovoljno vremena, učenici uredno prepisuju svoje pjesme i ilustriraju ih. Učeničkim uradcima i slikama zime učitelj i učenici uređuju razredni pano.

**PRILOG**

1. **Pjesme o zimi**

**PAHULJICE**

Pahuljice kolo pletu

Uokolo,

Naokolo –

Kolo nježno

U tišini,

Snježno kolo u bjelini...

Lete čete

Sa oblaka,

Svaka

Laka –

Bez koraka.

Spuštaju se zorom

Ranom

Svaka svojim padobranom.

Lete,

Lete,

Čete

Bijele –

Na borove i na jele...

I na grbe

Stare

Vrbe –

I na polje

Dolje...

Dolje...

Sve prekrio snježni sag –

A na sagu zekin trag...

**Stanislav Femenić**

**PRVI SNIJEG**

Ide oblak

Iznad

Brijega

Nosi vreću

Punu snijega.

Ide oblak

Jedva

Prti –

Na ramenu

Vreću vrti.

Teška vreća

Nije

Laka –

Veća vreća

Od oblaka.

Kad je stigo

Iznad

Grada –

Puče vreća...

I što sada...?

... Sad snijeg

Pada...

Tiho pada...

Među djecom

Radost vlada.

**Stanislav Femenić**

**STAKLENI MOST**

Došla zima,

Potok takla –

Sagradila

Most od stakla.

Preko mosta

Jelen šeće,

A pod mostom

Potok teče.

Zašumio

Hrast u gori

* Potok više

Ne žubori!

Stiže zečić

Na most skoči:

* Evo čuda

Preko noći!

... Jednog dana

Most od stakla –

Sunce taklo,

Pa ga maklo.

Zima ode,

Pa u gori –

Opet potok

Zažubori...

**Stanislav Femenić**

**ZIMA U GRADU**

Zima je hladna nemilosrdno stegla

U krilo Savi magla je legla

Nema više pjesme žutokljunih kosića

U gradu je sve više prehlađenih nosića

Ni traga cvrkutu ni cvrkutićima

Po parku šeću pse u zimskim kaputićima

**Nada Zidar-Bogadi**

**ZIMSKI VJETAR**

Huuu! Otvori!

Hoću ući!

Ima li tkogod živ u kući?

Dajte, kraj peći da se zgrijem,

Barem skraja,

I malo kruha

I da pijem

Topla čaja!

Zima je vani ljuta, ljuta,

Treba cipela i kaputa...

Tako na vrata lupa,

Stenje,

Kroz bravu viri,

Na krov se penje,

I, sav bijel od snijega, piri, piri....

Snijegom zatrpa grmlje, put...

Vidi se da je strašno ljut.

Ujutro nigdje mu stopa nema –

Svud je bjelina snježna, nijema.

**Grigor Vitez**

**2. Biografije pisaca**

**Nada Zidar-Bogadi** rođena je 1957. u Zagrebu, gdje i danas živi. Objavljuje pjesme u časopisima za djecu i odrasle. Do sada je objavila zbirku pjesama za djecu *Mjesečev sin* i knjigu haiku stihova *Nikad bliže Mjesecu*.

**Grigor Vitez** rođen je 1911. u Kosovcu kraj Okučana, a umro 1966. u Zagrebu. Po zanimanju je bio učitelj, a radio je kao urednik u Izdavačkom poduzeću *Mladost*. Pisao je pjesme i za odrasle, ali mnogo je poznatiji kao pisac za djecu. Njegove su zbirke dječje poezije *Prepelica, Sto vukova, Kad bi drveće hodalo, Jednog jutra u gaju, Iza brda plava, Hvatajte lopova, Gdje priče ratu* i *Igra se nastavlja.* Pisao je tekstove za slikovnice, prevodio dječju poeziju sa stranih jezika, pisao prozu i igrokaze.

**Stanislav Femenić** rođen je 1924. u Carevoj Ćupriji u Bosni. Djetinjstvo je proveo u Vinkovcima. Diplomirao je u Zagrebu na Medicinskome fakultetu, po zanimanju je bio liječnik. Preminuo je 2012. godine. Za djecu je počeo pisati 1953. i otada se pojavljuje u časopisima *Modra lasta, Smib* i *Radost*. Pjesme su mu objavljene u antologijama dječje poezije, školskim čitankama i lektirama za osnovnu školu. Objavio je zbirke dječje poezije pod naslovima: *Puž na ljetovanju, Krijesnice, Trči, Trči, Trčimir* i *Idi pa vidi*. Objavio je četiri knjige proze za djecu: *Tikva s nosom, Dosjetljivi jedan, Ludi kamen* i *Maštograd*. Objavio je i zbirke pjesama, kratkih priča i zagonetaka s naslovom *Dođe jedan niotkud, Kada vas volim* i *Psst*. Femenić je napisao i tekstove za više od stotinu slikovnica. Mnoge su pjesme Stanislava Femenića uglazbljene.

**3. Upute za pisanje činkvine**

**ČINKVINA**

Pjesma od pet stihova koja ima ustaljenu formu!

* U prvome stihu napiši IMENICU koja je tema tvoje činkvine.
* U drugi stih napiši DVA PRIDJEVA koja imenicu iz prvoga stiha pobliže označavaju. Istodobno bi trebala biti i literarno obojena.
* U treći stih napiši DVIJE GLAGOLSKE IMENICE (imenica koju tvoriš od glagola; završava na -*nje*) koje su povezane s imenicom iz prvoga stiha.
* U četvrti stih napiši IZRAZ od četiri riječi kojim ćeš objasniti imenicu iz prvoga stiha, a istodobno izreći svoj odnos prema toj temi.
* U zadnji, peti stih napiši IMENICU koja će zaokružiti cjelinu, dati poentu, obuhvatiti misaono sve što si željela/želio izreći, a povezano je s temom o kojoj pišeš.